Joe Bastianich

Joseph "Joe" Bastianich (s. 17. syyskuuta 1968 Astoria, Queens, New York, Yhdysvallat) on yhdysvaltalainen ravintoloitsija, televisiopersoona ja kirjailija. Hän omistaa äitinsä ja liikekumppaninsa Lidia Bastianichin kanssa 30 italialaista ravintolaa, joista suurin osa sijaitsee New Yorkissa. Televisiourallaan Bastianich tuli tunnetuksi Masterchef USA -ohjelmasta, jossa hän toimi Gordon Ramsayn ja Graham Elliotin ohella juontajana vuosina 2010–2014 eli kausina 1–5. Hän jätti tehtävän, koska kuvaukset veivät liikaa aikaa. Keväällä 2015 Bastianichin tilalle tuli yhdysvaltalaiskokki Christina Tosi. Bastianich palasi ohjelmaan kaudella 9 ja juontaa edelleen. Hän on esiintynyt myös ohjelmissa Masterchef Italia (2011–2019), Masterchef Canada (2014), Masterchef Junior (2013–2015), Restaurant Startup, Lidia's Kitchen, Jack on Tour ja Top Gear Italia.
Nuoruus ja ravintoloitsijan ura.
Joseph Bastianich syntyi New Yorkissa 17. syyskuuta 1968, italialaisille Istrian niemimaalta Yhdysvaltoihin muuttaneille ravintoloitsijoille Lidia Bastianichille (o.s. "Matticchio") ja Felice Bastianichille. Bastianich vietti lapsena aikaa vanhempiansa Felidia-nimisessä ravintolassa muun muassa tiskaten ja lakaisten lattioita. Hänen vanhempansa olivat etnisesti italialaisia ja lähtivät kotipaikastaan Pulasta, Jugoslaviasta vuonna 1958 italialaisten vainoamisen takia. Perhe teki joka kesä matkoja Italiaan, jossa Joe Bastianich kiinnostui vielä enemmän italialaisesta ruokakulttuurista. Jo Bastianichin ollessa 14-vuotias, monet ennakoivat hänen menevän töihin ravintola-alalle. Bastianich puhuu vanhempiensa vuoksi sujuvaa italiaa.
Hän kävi high schoolia Fordham Prep -koulussa, New Yorkin Bronxin kaupunginosassa, jonka jälkeen hän opiskeli rahoitusta Boston Collegessa, Massachusetsissa. Bastianich oli muutaman vuoden töissä Wall Streetilla, joukkolainamarkkinoiden alalla. Jossain vaiheessa hän kyllästyi finanssialaan ja lähti töihin äidinsä ja isänsä perheyritykseen. Bastianich perusti äitinsä kanssa vuonna 1993 italialaisen ravintolan nimeltä Becco. Ravintolan menestyttyä Bastianich liittoutui ravintoloitsija Mario Batalin kanssa. He perustivat ravintoloilleen uuden emoyrityksen nimeltä B&amp;B Hospitality Group. Bastianich ja Batali perustivat vuonna 1998 Babbo Ristorante e Enoteca -ravintolan eli lyhyemmin Babbo-ravintolan New Yorkiin, joka sai Michelinin tähden ja kolmen tähden arvostelun The New York Timesilta. Tämän jälkeen he avasivat seitsemän ravintolaa lisää, mukaan lukien Del Poston, joka sai vuonna 2010 huomiota, kun The New York Times antoi sille harvinaisen neljän tähden arvostelun. Vuonna 2013 Joe Bastianich kirjoitti ravintoloitsijan urasta kertovan "Restaurant Man" -muistelman.
Seksuaalihäirintäskandaali.
Vuonna 2017 Bastianichin liikekumppania Mario Batalia syytettiin seksuaalisesta häirinnästä ja naispuolisten työntekijöiden syrjimisestä ravintoloissaan. Kävi ilmi, että Batali ja osin myös Bastianich olivat luoneet ravintoloihinsa eräänlaisen ilmapiirin ja hierarkian, jossa miehet olivat korkeimmalla tasolla. Yksi Del Posto -ravintolan naistarjoilijoista nimeltä Brianna Pintens kertoi Eater-uutispalstalle saaneensa vuoden ajan johtajalta kommentteja ulkonäöstään ja yhden kokeista halanneen häntä aivan yhtäkkisesti ja luvatta. Babbon, Del Poston ja Lupa-ravintoloiden työntekijät kertoivat epäasiallisen kohtelun ja koskettelun kestäneen jo 15 vuotta. Mario Batali sai potkut yrityksestä ja Bastianichin perhe ei ole puhunut hänelle skandaalin jälkeen. Osa ravintoloista, mukaan lukien Del Posto suljettiin ja myytiin. Batali ja Bastianich rikkoivat osavaltion ja kaupungin lakeja ja joutuivat heinäkuussa 2021 maksamaan ainakin 20 entiselle työntekijälle kullekin 600 000 dollaria.